РЕГЛАМЕНТ (ЕС) 2022/1264 НА КОМИСИЯТА

от 20 юли 2022 година

за изменение на приложение II към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от флудиоксонил във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за флудиоксонил са определени в приложение II към Регламент (ЕО) № 396/2005.

(2) В съответствие с член 6, параграфи 2 и 4 от Регламент (ЕО) № 396/2005 беше подадено заявление за допустимост на вноса по отношение на флудиоксонил, използван в Съединените американски щати върху корен от захарно цвекло, а в Гватемала, Хондурас и Колумбия – върху банани. Заявителят твърди, че разрешените видове употреба на посоченото вещество при тези култури в изброените държави са довели до стойности на остатъчни вещества, които превишават предвидените в Регламент (ЕО) № 396/2005 МДГОВ, и че е необходимо да бъдат определени по-високи МДГОВ, за да се избегне възникването на пречки пред търговията при вноса на посочените култури.

(3) В съответствие с член 8 от Регламент (ЕО) № 396/2005 съответната държава членка подложи заявлението на оценка и изпрати доклада за оценка на Комисията.

(4) Европейският орган за безопасност на храните („Органът“) разгледа заявлението и доклада за оценка, като обърна по-специално внимание на рисковете за потребителите, а когато бе приложимо — и за животните, и даде обосновано становище по предложените МДГОВ (2). Той изпрати становището си до заявителите, до Комисията и до държавите членки и го направи общодостъпно.

(5) Органът стигна до заключението, че са изпълнени всички изисквания във връзка с пълнотата на подадените данни и че поисканите от заявителя изменения на МДГОВ са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. При това Органът взе предвид най-актуалната информация относно токсикологичните свойства на веществото. Дългосрочната експозиция на веществото чрез консумация на всички хранителни продукти, които може да го съдържат, показва, че не съществува риск от превишаване на допустимата дневна доза. Освен това Органът стигна до заключението, че поради ниския профил на остра токсичност на активното вещество не е необходимо установяването на остра референтна доза.

(6) Въз основа на обоснованото становище на Органа и като се вземат под внимание факторите, които са от значение за разглеждания въпрос, предложените изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(7) Поради това Регламент (ЕО) № 396/2005 следва да бъде съответно изменен.

(8) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложение II към Регламент (EO) № 396/2005 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 20 юли 2022 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Reasoned opinion on the setting of import tolerances for fludioxonil in sugar beet roots and bananas (Обосновано становище относно определянето на допустими за целите на вноса стойности за флудиоксонил в корени от захарно цвекло и банани). EFSA Journal (Бюлетин на ЕОБХ) 2021;19(11):6919. Научните доклади на ЕОБХ са публикувани на следния уебсайт: http://www.efsa.europa.eu.